ขาใหญ่สะกิดอย่าไล่ซื้อหุ้น
แนะรอจังหวะเข้าเน้นแบงก์พลังงานเล่นสั้นให้โพย3ตัว
19 ส.ค. 2554

แนะรอจังหวะเข้าเน้นแบงก์พลังงานเล่นสั้นให้โพย3ตัว
“เซียนหุ้น” รายใหญ่ ปรับกลยุทธ์รับหุ้นกระทิง แนะหุ้นลง “ซื้อ”แต่อย่าไล่ เน้นหุ้นใหญ่พลังงานธนาคาร เล่นสั้นเก็งกำไรให้โพย 3 ตัวเด่น
นายเอกยุทธ อัญชันบุตร นักลงทุนรายใหญ่ เปิดเผยว่า สภาพคล่องจากเงินทุนต่างชาติที่ไหลเข้าตลาดหุ้นไทย ส่งผลให้ตลาดเป็นตลาดกระทิง ซึ่งระยะกลางยาวดัชนีมีโอกาสขึ้นไปอยู่ที่ระดับ 1,2001,500 จุด ภายในสิ้นปีนี้ แต่ในช่วงสั้นๆ ดัชนีที่ระดับ 1,100 จุด จะมีการปรับตัวลง 2030 จุด เป็นจังหวะให้เข้าซื้อ
สำหรับหุ้นแนะนำลงทุน เน้นหุ้นพลังงาน ซึ่งเป็นหุ้นบริษัท ปตท. (PTT) และบริษัท ปตท. สำรวจและผลิตปิโตรเลียม (PTTEP) หรือ ปตท.สผ. และหุ้นธนาคารพาณิชย์ขนาดใหญ่ ตามการขยายตัวของสินเชื่อและดอกเบี้ยขาขึ้น 
ขณะที่การเก็งกำไรระยะสั้นๆ แนะนำหุ้นที่มีสภาพคล่องสูง เช่น บริษัท อินโดรามา เวนเจอร์ส (IVL) บริษัท จัสมิน อินเตอร์เนชั่นแนล (JAS) บริษัท ทรูคอร์ปอเรชั่น (TRUE ) และธนาคารทหารไทย (TMB)
“ช่วงที่หุ้นวิ่งขึ้น ไม่ควรไล่ซื้อตาม แต่ให้ซื้อตอนที่ดัชนีย่อลง 2030 จุด หุ้นที่เน้นยังเป็นหุ้นใหญ่พลังงานและธนาคารเป็นหลัก ถ้าเล่นสั้นเก็งกำไรแนะนำ IVL หรือ JAS สำหรับ TMB ย่อตัวมา 2.20 บาท ซื้อเก็บ” นายเอกยุทธ กล่าว
อย่างไรก็ตาม กลางสัปดาห์นี้ธนาคารกลางยุโรปและธนาคารกลางอังกฤษ มีการประชุมพิจารณาดอกเบี้ย นายเอกยุทธ กล่าวว่า ไม่มีผลกับตลาดหุ้นไทยมากนัก โดยเงินต่างชาติที่เข้ามาลงทุนในตลาดหุ้นเอเชีย เข้ามาเก็งกำไรจนทำให้เงินเอเชียแข็งค่าขึ้นและเงินเหรียญสหรัฐอ่อนตัวลง ส่งผลให้ค่าเงินบาทแข็งขึ้นเทียบเงินเหรียญสหรัฐอยู่ที่ 30 บาทต้นๆ 
นายทวีฉัตร จุฬางกูร นักลงทุนค่ายชิ้นส่วนรถยนต์รายใหญ่ กล่าวว่า หุ้นขึ้นมารอบนี้ไม่เป็นธรรมชาติ และไม่คิดว่าเป็นตลาดกระทิง แม้ว่าเงินต่างชาติที่ไหลเข้ามาก็ตาม ซึ่งไม่รู้ว่าเป็นเงินที่เข้ามาลงทุนระยะสั้นหรือระยะยาว 
สำหรับกลยุทธ์ลงทุนของนายทวีฉัตรกับตลาดหุ้นช่วงนี้ จะชะลอการลงทุน เนื่องจากราคาหุ้นที่ปรับขึ้นมาค่อนข้างสูง ขณะที่สถานการณ์ข้างหน้าที่รออยู่ทั้งการเลือกตั้งที่จะเกิดขึ้นและการฟื้นฟูหลังน้ำท่วมภาคใต้ ขณะที่หุ้นรายตัวขึ้นมารับข่าวดีพอสมควรแล้ว ราคา ณ ขณะนี้ยังไม่น่าซื้อ 
“ผมชะลอการลงทุน รอให้ดัชนีอ่อนตัวลง ส่วนจะเป็นระดับไหนที่เข้าไป ขึ้นอยู่ว่าจุดไหนที่ดัชนีรับอยู่ แถว 1,030 จุด รับไม่อยู่ ก็เป็นจุดที่ไม่น่าเข้า หุ้นที่ลงทุนเน้นรายตัว ดูสถานการณ์รายวันประกอบ เช่น หุ้นน้ำมันต้องติดตามราคา ณ ระดับนี้กว่า 100 เหรียญสหรัฐ ยืนได้หรือไม่ ถ้ายืนได้ราคาหุ้นระดับนี้ก็ยังถือได้” นายทวีฉัตร กล่าว 
นายชาญ เลิศประเสริฐภากร นักลงทุนรายใหญ่ ดีลเลอร์ค่ายรถญี่ปุ่น กล่าวว่า กลยุทธ์ลงทุนหุ้นขาขึ้น จะขายทำกำไรและเลือกหุ้นพื้นฐานดีเมื่อราคาหุ้นอ่อนตัวลง โดยเล่นเป็นรอบๆ ซึ่งหุ้นที่ให้ความสนใจเป็นหุ้นธนาคารตัวใหญ่ เช่น ธนาคารกสิกรไทย (KBANK) ธนาคารกรุงเทพ (BBL) และธนาคารไทยพาณิชย์ (SCB)